**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**ЕМИЛ КАРАНИКОЛОВ – Министър на икономиката**

**РУМЕН ПОРОЖАНОВ – МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**Относно:** Проект на Постановление на Министерския съвет за изменение и допълнение на Наредбата за условията и реда за издаване и за отнемане на разрешения за промишлена обработка на тютюн и за производство на тютюневи изделия, приета с Постановление № 191 на Министерския съвет от 2004 г.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасяме за разглеждане и приемане от Министерския съвет проект на Постановление на Министерския съвет за изменение и допълнение на Наредбата за условията и реда за издаване и за отнемане на разрешения за промишлена обработка на тютюн и за производство на тютюневи изделия, приета с Постановление № 191 на Министерския съвет от 2004 г. („Наредбата“).

Предложените с проекта на Постановление изменения и допълнения на Наредбата имат за цел привеждане на Наредбата в съответствие със Закона за тютюна, тютюневите и свързаните с тях изделия, във връзка с намаляване на административната тежест върху бизнеса чрез премахване на изискванията за представяне на някои официални удостоверителни документи на хартиен носител.

С проекта на Постановление се предвижда:

- отпадане на изискването към заявленията за издаване на разрешение за промишлена обработка на тютюн и на разрешение за производство на тютюневите изделия да се прилагат документите по чл. 3, ал. 1, т. 1 – 4 и т. 10 и по чл. 24, ал. 1, т. 1 – 5 и т. 7 от Наредбата. Тези документи ще бъдат изисквани по служебен път.

- увеличаване на състава на Експертния съвет за издаването на разрешения за производство на тютюневи изделия и за контрол върху дейността на лицата, извършващи производство на тютюневи изделия към министъра на икономиката, от 5 на 9 членове, с цел увеличаване на административния капацитет, разширяване на експертизата, вземане на решения и упражняването на по-ефективен последващ контрол.

Към проекта на Постановление е приложена финансова обосновка за актове, които не оказват пряко и/или косвено въздействие върху държавния бюджет, съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

С проекта на Постановление не се въвеждат норми на европейското законодателство, поради което не е изготвена и представена таблица за съответствието с правото на Европейския съюз.

Съгласно чл. 26, ал. 3 и 4 от Закона за нормативните актове проектът на Постановление на Министерския съвет, докладът (мотивите), частичната предварителна оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието, храните и горите и на интернет страницата на Министерството на икономиката, както и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката от проведената обществена консултация е публикувана на интернет страницата Министерството на земеделието, храните и горите и на интернет страницата на Министерството на икономиката, както и на Портала за обществени консултации.

Проектът на Постановление на Министерския съвет за изменение и допълнение на Наредбата за условията и реда за издаване и за отнемане на разрешения за промишлена обработка на тютюн и за производство на тютюневи изделия е съгласуван по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагаме Министерският съвет да разгледа и приеме проекта на Постановление за изменение и допълнение на Наредбата за условията и реда за издаване и за отнемане на разрешения за промишлена обработка на тютюн и за производство на тютюневи изделия, приета с Постановление № 191 на Министерския съвет от 2004 г.

**Приложение:**

1. Проект на Постановление на Министерския съвет за изменение и допълнение на Наредбата за условията и реда за издаване и за отнемане на разрешения за промишлена обработка на тютюн и за производство на тютюневи изделия, приета с Постановление № 191 на Министерския съвет от 2004 г.;
2. Финансова обосновка;
3. Частична предварителна оценка на въздействието;
4. Становище на дирекция „Модернизация на администрацията“ на Министерския съвет;
5. Справка за отразяване на постъпилите по реда на чл. 32 – 34 от УПМСНА становища;
6. Постъпилите становища;
7. Справка за проведената обществена консултация;
8. Проект на съобщение за средствата за масово осведомяване.

С уважение,

**ЕМИЛ КАРАНИКОЛОВ РУМЕН ПОРОЖАНОВ**

*Министър на икономиката Министър на земеделието, храните и горите*